
ACORD 58/2007, DE 14 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient sancionador 228/2006 TV 20 (Publi 20,SL). Assumpte: Sobreseïment
1. El Ple del Consell de l’Audiovisual de Catalunya en la sessió de 18 d’octubre de 2006, mitjançant l’Acord 308/2006, va decidir l’obertura d’un període d’informació prèvia a fi de donar audiència a determinats operadors de radiodifusió sonora per ones terrestres amb modulació de freqüència de gestió pública i privada, així com als operadors de televisió local de gestió pública i privada, per tal que  en el termini màxim de cinc dies a comptar des del dia següent a la recepció de la notificació de l’Acord, formulessin  les manifestacions oportunes, arran de la manca de comunicació al Consell del Audiovisual de Catalunya del compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponent al segon trimestre de l’any 2006. 
Un d’aquests operadors era l’operador de televisió local TV 20, nom comercial de la societat mercantil Publi 20, SL.

2. Posteriorment determinats operadors van donar resposta, a través de les oportunes al·legacions, al requeriment d’informació sol·licitat, per la qual cosa el Consell de l’Audiovisual de Catalunya, mitjançant l’Acord 317/2006, de 7 de novembre, va decidir tancar el període d’informació prèvia en relació als operadors que havien complert amb el requeriment d’informació i arxivar els expedients corresponents.

3. Una vegada transcorregut el termini atorgat sense que la resta d’operadors haguessin fet al·legacions ni presentat la informació requerida, el Consell de l’Audiovisual de Catalunya va aprovar l’Acord 326/206, de 15 de novembre, mitjançant el qual s’incoava un procediment sancionador a determinats operadors (entre els quals es trobava l’operador de televisió local TV 20, nom comercial de la societat mercantil Publi 20, SL) atès què, segons constava en aquell moment, no havien complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000 de 4 de maig del Consell de l’Audiovisual de Catalunya, en relació al segon paràgraf de l’article 11 de la llei dita.
Nogensmenys, amb data 26 de gener de 2007, s’ha presentat  un escrit (registre d’entrada 250/2007) que signa el senyor Francesc Sala i Soriano, en què es manifesta que la documentació a que fa referència el present expedient sancionador va ser tramesa al Consell per correu electrònic al mes de juliol de 2006, és a dir, complint amb les previsions legals. S’adjunten a aquest escrit les còpies del correus electrònics oportunament tramesos i que acrediten el compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponent al segon trimestre de l’any 2006.
DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya,
El Ple del Consell de l'Audiovisual de Catalunya, adopta els següents:
ACORDS

1. Sobreseure l’expedient sancionador incoat a l’operador de televisió local TV 20, nom comercial de la societat mercantil Publi 20, SL.

2. Arxivar l’expedient de l’operador de televisió local TV 20, nom comercial de la societat mercantil Publi 20, SL (Exp. 228/2006-S).
3. Notificar aquests acords a l’interessat.

Barcelona, 14 de febrer de 2007
Josep M. Carbonell i Abelló                          Dolors Comas d’Argemir i Cendra
President                                                       Consellera secretària

